PTE Gazdálkodástani Doktori Iskola
Szabályzata

A PTE Gazdálkodástani Doktori Iskolája a MAB 2019/6/IX/31/2/1322 számú határozata alapján, a gazdálkodás- és szervezéstudományok területén akkreditált doktori képzést folytat, amelynek kereteit a 2011. évi CCIV törvény (Nftv), a PTE Doktori Szabályzata (PTE SzMSz 13. számú melléklete) és a PTE Gazdaságtudományi Doktori Tanácsának Szabályzata határozza meg. Jelen Szabályzatban nem részletezett valamennyi kérdésben az említett dokumentumok az iránymutatók.

A Szabályzat hatálya kiterjed a Gazdálkodástani Doktori Iskola keretében doktori képzésben és a doktori fokozatszerzési eljárásban részt vevő oktatókra és kutatókra, az Egyetemmel hallgatói jogviszonyban álló, doktori képzésben részt vevő hallgatókra (továbbiakban: doktoranduszok), az egyénileg felkészülőkre és doktorjelöltekre.

**I. A Doktori Iskola**

1. § (1) A Doktori Iskola hivatalos elnevezése: Pécsi Tudományegyetem Gazdálkodástani Doktori Iskolája.

 (2) A Doktori Iskola székhelye: 7622 Pécs, Rákóczi u. 80.

 (3) A doktori képzés és fokozatszerzés nyelve magyar, vagy angol.

2. § (1) A Doktori Iskola működése törzstagjainak és meghívott tagjainak tevékenységén alapul. A törzstagok, illetve meghívott tagok oktatási, illetve témavezetői feladatokat látnak el.

 (2) A Doktori Iskola létesítésének kezdeményezéséhez, illetve a folyamatos működéséhez legalább hét törzstag szükséges. A törzstagok több mint felének egyetemi tanári címmel kell rendelkeznie. A törzstagok aktuális névsorát a Szabályzat **1. számú melléklet**e tartalmazza.

 (3) A törzstagoknak vállalni kell, hogy témavezetői tevékenységet is folytatnak a Doktori Iskolában.

 (4) A doktori iskola oktatói azok a tudományos fokozattal rendelkező egyetemi oktatók, kutatók, akiket – a doktori iskola vezetőjének javaslatára – a doktori iskola tanácsa alkalmasnak tart a doktori iskola keretében oktatási, kutatási és témavezetői feladatok ellátására.

 (5) A doktori téma vezetője az a tudományos fokozattal rendelkező egyetemi oktató, illetve kutató, akinek témahirdetését a doktori iskola tanácsa jóváhagyta, és aki - ennek alapján - felelősen irányítja és segíti a témán dolgozó doktorandusz tanulmányait, kutatási munkáját, valamint a doktoranduszok, illetve a doktorjelöltek tudományos fokozatszerzésre való felkészülését. A témavezetők feladatait a PTE Doktori Szabályzata tartalmazza.

 (6) Egy doktorandusznak, illetve doktorvárományosnak egyidejűleg két témavezetője is lehet, amennyiben azt a Gazdaságtudományi Doktori Tanács jóváhagyja. A doktori értekezés címlapján a témavezető vagy a témavezetők nevét egyértelműen fel kell tüntetni.

 (7) Egy témavezető egyidejűleg legfeljebb hat hallgató témavezetésében vehet részt, beleértve a fokozatszerzési (doktorvárományosi) időszakot. A hallgatók létszámának számítása a [www.doktori.hu](http://www.doktori.hu) honlapon feltüntetett adatok alapján történik.

3. § A Doktori Iskola szakmai tevékenységét a Doktori Iskola Vezetője, illetve a Doktori Iskola Tanácsa irányítja.

**II. A Doktori Iskola Vezetője**

4. § A Doktori Iskola vezetőjét a Doktori Iskola egyetemi tanár törzstagjai közül a törzstagok többségének javaslatára, a Pécsi Tudományegyetem Egyetemi Doktori Tanácsa választja. A Doktori Iskola vezetőjét az Egyetem Rektora bízza meg ötéves időtartamra. A Doktori Iskola vezetője megbízatásának lejárta után újraválasztható.

5.§ A Doktori Iskola vezetőjének megbízatása megszűnik:

a) a kinevezés lejártával,

b) a hetvenedik életév betöltésével,

c) visszavonással,

d) lemondással,

e) közalkalmazotti jogviszony megszűnésével,

f) amennyiben a Doktori Iskola Vezetője feladatát nem tudja ellátni egészségügyi állapota okán.

6.§ A Doktori Iskola vezetőjének kinevezését a Rektor az Egyetemi Doktori Tanács véleményének kikérését követően visszavonhatja, amennyiben a Doktori Iskola Vezetője a feladatait nem megfelelően látja el, illetve amennyiben a Doktori Iskola vezetésében legalább fél éven át akadályoztatva van. A kinevezés visszavonására javaslatot tehet a Doktori Iskola Tanácsa, a Gazdaságtudományi Doktori Tanács, valamint az Egyetemi Doktori Tanács.

7.§ A doktori iskola vezetője

a) összehívja és vezeti a Doktori Iskola Tanácsának üléseit, javaslatot tesz az ülések napirendjére, felel a Doktori Iskola Tanácsa által hozott döntések végrehajtásáért,

b) koordinálja a Doktori Iskola által folytatott szakmai tevékenységet,

c) képviseli a Doktori Iskolát,

d) évente beszámol a Gazdaságtudományi Doktori Tanácsnak a doktori képzés helyzetéről.

**III. A Doktori Iskola Tanácsa**

8. § A Doktori Iskola 3 tagú Tanácsának elnöke a Doktori Iskola Alapítója, tagja a Doktori Iskola Vezetője, valamint a legidősebb, MTA doktori fokozattal rendelkező egyetemi tanár törzstag. (A Doktori Iskola Tanácsának aktuális névsorát a Szabályzat **2. sz. melléklet**e tartalmazza.) Az elnök által felkért titkár, illetve – amennyiben a napirend megkívánja – az aktív státuszú doktorandusz hallgatók egy delegáltja tanácskozási joggal részt vehet a Tanács ülésén.

9. § A Doktori Iskola Tanácsa szükség szerint, de legalább félévenként egy alkalommal ülésezik. A Tanács döntéseit konszenzussal hozza meg.

10.§ (1) A Doktori Iskola Tanácsa javaslatot tesz a Gazdaságtudományi Doktori Tanácsnak:

1. a doktori iskola személyi állományának változtatására, új oktatók akkreditálására, témavezetők kijelölésére,
2. a szervezett képzés szerkezetére, a képzési és kutatási időszak ajánlott tantervére (a szervezett képzésben részt vevők ajánlott tantervét a Szabályzat **3. számú melléklet**e tartalmazza),
3. a komplex vizsga témaköreire (a jelenleg érvényes témakör-felsorolást a Szabályzat **4. számú melléklet**e tartalmazza)
4. a kutatási és disszertációs szakaszban elvárt teljesítményekre, illetve ezek értékelésére (kreditálására),
5. a komplex vizsga-, a szigorlati és a bíráló bizottságok összetételére.

(2) A Doktori Iskola Tanácsa a Gazdaságtudományi Doktori Tanácstól kapott átruházott hatáskörben meghatározza

1. a felvételi követelményeket,
2. a PhD hallgatóktól elvárt publikációs teljesítményeket (az érvényben levő követelményeket a Szabályzat **5. számú melléklet**e tartalmazza),
3. a doktori fokozatszerzéshez előírt nyelvi követelményeket, a követelmények teljesítéséhez elfogadott nyelvek listáját, valamint a nyelvismeret igazolásának módját (a nyelvi követelményekről a Szabályzat **6. számú melléklet**e rendelkezik),
4. az értekezés és a tézisek formai követelményeit (az érvényben levő követelményeket a Szabályzat **7. számú melléklet**e tartalmazza).

(3) A Doktori Iskola Tanácsa véleményezi a külföldön szerzett fokozatok honosítási kérelmeit.

**IV. Felvétel a Doktori Iskolába**

11. § A PTE Doktori Szabályzata alapján a doktori fokozatszerzésre való felkészülés történhet szervezett képzés keretében, vagy egyéni felkészüléssel.

12. § A képzésre való felvétel lehetőségéről az érdeklődők a felvi.hu, illetve a kari honlapon olvasható, az Egyetemen, illetve Karon kihelyezett, illetve újsághirdetésben megjelentetett pályázati felhívásból értesülhetnek.

13.§ (1) A Doktori Iskolába történő felvétel feltételei:

1. gazdaságtudományi képzési területen szerzett mesterdiploma,
2. angol nyelvből C típusú középfokú állami – vagy ezzel egyenértékű – nyelvvizsga.

(2) Mindkét képzési formára történő jelentkezéshez az alábbi dokumentumokra van szükség:

1. kitöltött jelentkezési lap (letölthető a Kar honlapjáról);
2. tudományos-szakmai önéletrajz,
3. az egyetemi leckekönyv másolata, vagy a TR adatbázisán alapuló igazolás,
4. diplomamásolat, melyet legkésőbb a beiratkozás időpontjáig lehet becsatolni,
5. nyelvvizsga-bizonyítvány,
6. kutatási témavázlat,
7. választott témavezető ajánlása,
8. a fogadó intézet vezetőjének befogadó nyilatkozata.

14. § A szervezett képzésre jelentkezők legalább 2 tagú Felvételi Bizottság előtt szóbeli felvételi vizsgán kötelesek részt venni. A felvételi vizsga szervezése, adminisztrációja a Közgazdaságtudományi Kar PhD-ügyvivőjének feladata. A felvételi során a Felvételi Bizottság tagjai irányított kérdések alapján bizonyosodnak meg a felvételiző szakmai jártasságáról, illetve választott kutatási témájához kapcsolódó hipotéziseiről. A vizsga eredmények alapján a Bizottság rangsort állít fel a felvételizők között, ezt követve – a mindenkori keretszámon belül – a legalább 67%-os teljesítményt nyújtók nyerhetnek felvételt. A felvételre vonatkozó végső döntést a Gazdaságtudományi Doktori Tanács hozza meg. A döntések ellen fellebbezésnek helye nincs, jogsértés esetén panasz nyújtható be az Egyetemi Doktori Tanácshoz.

15. § Az egyéni felkészülés célja, hogy a hazai vagy külföldi egyetemen, gazdaságtudományi képzési területen, mesterképzésben szerzett fokozatot és szakképzettséget tanúsító oklevéllel (vagy azzal egyenértékű egyetemi szintű végzettséget és szakképzettséget tanúsító oklevéllel), jelentős oktatói és/vagy kutatói gyakorlattal, valamint dokumentált tudományos vagy művészeti teljesítménnyel rendelkező szakemberek számára lehetővé tegye a doktori fokozat megszerzését. A képzési formára azok jelentkezhetnek, akik a jelentkezés pillanatában teljesítették a 10 § (2) b) és pontjában meghatározott publikációs és nyelvismereti követelményeket. Az egyéni felkészülők esetén a fokozatszerzés a komplex vizsga teljesítésével kezdődik.

**V. Fokozatszerzés érdekében teljesítendő kötelezettségek**

16. § A doktori fokozat megszerzéséhez az abszolutóriummal rendelekző és az előírt publikációs követelményeket teljesítő hallgatónak a komplex vizsgát követően 6 féléven belül be kell nyújtani a doktori értekezést, melyet – előopponenciát és a szükséges javításokat követően átdolgozva – nyilvános vitában kell megvédeni.

17. § (1) Az abszolutórium megszerzéséhez a hallgatónak teljesíteni kell a képzési szakasz követelményeit, négy tanulmányi félév után, vizsgaidőszakban komplex vizsgát kell tennie, rendelkeznie kell az előírt nyelvi követelményekkel és be kell nyújtani az értekezés tervezetét három nyomtatott példányban, valamint elektronikusan. A benyújtott értekezés-tervezet előzetes bírálatára a Doktori Iskola Tanácsa két, doktori fokozattal rendelkező előopponenst kér fel, közülük legalább az egyik nem áll közalkalmazotti jogviszonyban a Karral.

(2) Két támogató előopponencia esetén a doktorandusz az értekezést, a szükséges átdolgozást követően 6 nyomtatott példányban és elektronikusan köteles benyújtani. Az értekezéshez mellékelni kell a dolgozat téziseit kinyomtatva 20 példányban és elektronikusan, a doktorandusz nyilatkozatát arról, hogy az elkészült mű az önálló, saját munkája, illetve a témavezető nyilatkozatát arról, hogy az értekezés megfelel a doktori követelményeknek.

18. § A doktori értekezés bírálatára, illetve a nyilvános védésre, illetve a doktori fokozat odaítélésére vonatkozó további szabályokat az Egyetemi Doktori Szabályzat tartalmazza.

**VI. Minőségbiztosítás**

19. § A PTE Gazdálkodástani Doktori Iskolája elkötelezett a magas minőségi követelményeknek is megfelelő doktori képzés és fokozatszerzés iránt. A Doktori iskola minőségbiztosítási elveit és módszerét jelen Szabályzat **8. számú melléklet**e tartalmazza. A Doktori Iskola Tanácsa a doktori képzés és fokozatszerzés minőségbiztosítási rendszerének kidolgozásához és a folyamatos minőségellenőrzéshez felhasználja a doktoranduszok, illetve a közelmúltban fokozatot szerzettek véleményét, szükség esetén külső szakértőt is felkér.

**VII. Átmeneti és egyedi rendelkezések, hatályba lépés**

20. § A tanulmányaikat a 2016/17. tanévet megelőzően megkezdő hallgatók esetében a szervezett doktori képzés képzési ideje hat félév. Az egységes, 36 hónapos képzési idő során a félévek passziváltatásáról az Egyetemi Doktori Szabályzat rendelkezik. Ezen hallgatók a disszertáció benyújtását követően kötelesek doktori szigorlatot tenni, amely szigorlat négy tárgyból (marketing, menedzsment, vállalati pénzügyek és termelésmenedzsment) áll. A szigorlat értékelése 0-100-as skálán %-os formában történik. A doktori szigorlat sikeres letétele a nyilvános védés megkezdésének feltétele.

21. § Az angol nyelvű képzésre felvett hallgatók a képzési és kutatási fázisban koncentrált oktatásban vesznek részt. Az angol nyelvű képzésre történő felvétel előfeltétele magas szintű angol nyelvtudás, mely igazolható nyelvvizsgával, vagy angol nyelven megszerzett mesterdiplomával.

22. § Jelen szabályzatot a PTE Gazdálkodástani Doktori Iskola törzstagjai 2019. március 23-iki ülésükön fogadták el.

**1. számú melléklet**

**A Pécsi Tudományegyetem Gazdálkodástani Doktori Iskolájának törzstagjai**

|  |  |  |
| --- | --- | --- |
| *Név* | *Beosztás* | *Tudományos fokozat* |
| Dr. Bélyácz Iván \* | professor emeritus | MTA tagja |
| Dr. Kispál Zoltánné dr. Vitai Zsuzsanna \* | egyetemi docens | habilitált PhD |
| Dr. Rappai Gábor \* | egyetemi tanár | MTA doktora |
| Dr. Rekettye Gábor | professor emeritus | MTA doktora |
| Dr. Schepp Zoltán \* | egyetemi tanár | habilitált PhD |
| Dr. Ulbert József \* | egyetemi docens | habilitált CSc |
| Dr. Takács András | egyetemi docens | habilitált PhD |
| Dr. Törőcsik Mária \* | egyetemi tanár | habilitált CSc |
| Dr. Vörös József \* | egyetemi tanár | MTA tagja |

\* a Doktori Iskola akkreditációja során törzstagként figyelembe vett

**2. számú melléklet**

**A PTE Gazdálkodástani Doktori Iskolájának Tanácsa**

|  |  |
| --- | --- |
| *Név* | *Jogcím* |
| Dr. Bélyácz Iván, az MTA tagja | DI alapító |
| Dr. Rappai Gábor, az MTA Doktora | DI vezető |
| Dr. Vörös József, az MTA tagja | törzstagok delegáltja |

**3. számú melléklet**

**A Gazdálkodástani Doktori Iskola szervezett képzésének
kreditteljesítési rendje**

|  |  |  |  |  |
| --- | --- | --- | --- | --- |
| *Időszak* | Képzés | Kutatás | Oktatás | **Összesen** |
| *(óralátogatással és számonkéréssel)* | *(publikáció-írással, konferencia részvétellel)* | *(óratartással, oktatástámogatással)* |
| megszerezhető kreditek száma félévenként |
| *Képzési és kutatási (1 – 4. félév)* | 24 | 3 – 6  | 0 – 3  | **30** |
| *Kutatási és disszertációs (5 – 8. félév)* | 0 | 24 – 27  | 3 – 6  | **30** |

**A Gazdálkodástani Doktori Iskola szervezett képzésének
ajánlott tanterve, és a képzési és kutatási fázis általános szabályai**

|  |  |  |  |
| --- | --- | --- | --- |
| 1. félév | 2. félév | 3. félév | 4. félév |
| Kutatásmódszertan(Kaposi)\* | Vállalati pénzügyek I.Vállalatfinanszírozás (Ulbert) | *Vállalati pénzügyek II.Vállalatértékelés (Takács)*  | Vállalati pénzügyek III.Devizagazdálkodás (**Schepp**) |
| Tudomány-elmélet és kommunikáció (Rappai-Weiss) | *Marketing I.Fogyasztói magatartás (****Törőcsik****)* | Marketing II.Marketing elmélet- és stratégia (Szűcs) | Marketing III.Innovációs folyamat a marketingben (Lányi) |
| Adatműveletek(Kehl-Tiszberger)\* | *Menedzsment I.Szervezeti viselkedés (****Vitai****)* | Menedzsment II.HRM (Ásványi) | Menedzsment III.Projektmenedzsment (Jarjabka) |
| Döntési tudomány(Vitai-Kovács) | Kvant. menedzsment I.Optimumszámítás (Bugár) | *Kvant. menedzsment II.Tevékenységirányítás (****Vörös****)* | Kvant. menedzsment III.Sztochasztikus modellezés (Rappai) |

\* közös a Regionális Politika és Gazdaságtan Doktori Iskolával

Általános szabályok:

* valamennyi tárgy 20 óra/félév = 6 kredit
* a modulfelelősök **vastag** betűvel szedve, feladatuk a komplex-vizsga tételsor összeállítása
* minden félévben 3×8 óra Kutatói fórum/Tudósportré kritérium-követelményként (Bélyácz)
* *dőlt* betűvel jelölt tárgyakból a számonkérés beadandóval, a többi tárgyból félév végi vizsgával történik
* a 4. félév végén a számonkérés **kizárólag** a komplex vizsga!

**4. számú melléklet**

**A komplex vizsga témakörei**

**Vállalati pénzügyek**

1. Kockázati attitűd és hasznosság
2. Hagyományos és újszerű tőkeköltségvetési eljárások
3. Kockázatészlelés, –szegmentálás és –mérés
4. Tőkestruktúra és vállalati finanszírozási döntések
5. Vállalatértékelési módszerek csoportosítása a szakirodalomban és a nemzetközi értékelési standardokban
6. A két fő DCF modell (Free Cash Flow, Equity Cash Flow) összehasonlítása
7. A vagyonalapú és a relatív értékelés jellemzői, szerepük az értékelési folyamatban
8. Újszerű vállalatértékelési megközelítések és módszerek (hozzáadott érték alapú értékelés, reálopciós értékelés, fordított DCF modell)
9. A devizaárfolyamok jelentősége a vállalatok gazdálkodásában és a nemzetgazdaságban
10. A devizaárfolyamok modellezése és előrejelzése

**Marketing**

1. A marketing kiterjesztett értelmezései
2. A társadalmi-gazdasági koordináció rendszere, a marketing, mint a modern piaci társadalmi-gazdasági koordináció alrendszere
3. A piac információközvetítő funkciója, a marketing, mint a piaci információs funkció alrendszere
4. A marketing helye, szerepe a cégstratégiai döntésekben, a mai marketingmunka dilemmái
5. A fogyasztás és a nemfogyasztás motivációi, kategorizálási lehetőségei, következményei
6. A gyors és a lassú gondolkodás jellemzői a vásárlási döntésekben
7. A fogyasztói magatartástrendek rendszere, dinamizmusuk, gazdasági folyamatokat befolyásoló erejük
8. Digitalizáció következtében megváltozott piacok, piaci jellemzők
9. A mai fogyasztói elvárások, magatartások és a marketingreakciók
10. A jövőkutatás és a trendkutatás szerepe a piaci döntések előkészítésében

**Menedzsment**

1. A döntések körülményei és a racionális döntéshozatal
2. Korlátozott racionalitás
3. Heurisztikák
4. A magatartástudományi döntéselmélet
5. Szervezetelmélet: Klasszikusok: Taylor, bürokráciaelmélet, Hawthorne kísérletek
6. Kontingenciaelmélet
7. A szervezeti közgazdaságtan elméletei: a tranzakciós költségek elmélete
8. A szervezeti közgazdaságtan elméletei: tulajdonjogok elmélete
9. A szervezeti közgazdaságtan elméletei: ügynökelmélet
10. Posztmodern filozófia és kapcsolata a szervezetelméletekkel

**Kvantitatív menedzsment**

1. Működési stratégia
2. Expanzió és növekedés
3. Aggregált tervezés
4. Készletgazdálkodás
5. Just in Time
6. Total Quality Management
7. Verseny működés révén
8. Szolgáltatás- és ellátási lánc menedzsment
9. Vállalati folyamatok előrejelzésének sztochasztikus modelljei
10. Korlátozott endogén változós modellek (mikroökonometria)

**5. számú melléklet**

**Publikációs teljesítmény értékelése, elvárások a doktoranduszokkal szemben**

|  |  |  |
| --- | --- | --- |
| **Figyelembe vett publikációk** | **Besorolás** | **Pontszám** |
| ***1. Folyóirat cikkek (db)*** |
|  *Magyar nyelvű listás* folyóiratban | **A** | **15** |
| **B** | **10** |
| **C** |  **8** |
|  *Idegen nyelvű listás* folyóiratban  | **A/Q1** | **30** |
| **B/Q2** | **20** |
| **C-D/Q3-Q4** | **15** |
|  *Egyéb* (nem predátor) folyóiratban |  **5** |
| ***2. Könyvek, tankönyvek, jegyzetek (ív)*** |
|  *Szakkönyv-fejezet* (magyar nyelvű) *Szakkönyv-fejezet* (idegen nyelvű) *Tankönyv* *Egyetemi jegyzet* |  **8****12** **5** **3** |
| ***3. Konferenciák (db)*** |
|  *Konferencia-kiadványban* megjelent tanulmány magyar nyelvű idegen nyelvű |  **3** **5** |
|  *Konferencia előadás* magyar nyelvű idegen nyelvű |  **1** **2** |
|  *Könyvismertetés* magyar nyelvű idegen nyelvű |  **1** **2** |

Értékelési szempontok:

1. A folyóiratok besorolásánál az MTA IX. Osztály Gazdaságtudományi Doktori Minősítő Bizottság lap-besorolása az irányadó (lásd <https://mta.hu/doktori-tanacs/a-ix-osztaly-doktori-kovetelmenyrendszere-105380>)
2. A kétszerzős publikációk esetén a fenti pontszámok 0,6-szerese, három- és többszerzős publikációk esetén a pontszám 0,4-szerese ítélhető meg.

Elvárások:

1. A végleges doktori értekezés benyújtásáig legalább **30** pont megszerzése úgy, hogy a publikációk között legalább **4** darab tudományos folyóiratcikk legyen, melyek közül legalább **1** darab magyar A-C besorolású és további **1** darab idegen nyelvű. A fenti publikációs pontok **4** kreditnek felelnek meg.
2. A komplex vizsgán a tudományos előrehaladásról szóló beszámoló akkor fogadható el, ha a doktorandusz rendelkezik legalább **3** pont (**12 kredit**) publikációs teljesítménnyel.

**6. számú melléklet**

**Nyelvismereti követelmények**

1. A PTE Gazdálkodástani Doktori Iskolájába történő felvétel szükségszerű feltétele **államilag elismert B2 szintű (középfokú) komplex nyelvvizsga** megléte **angol** nyelvből, amely indokolt esetben német, vagy francia, vagy spanyol azonos szintű nyelvvizsgával helyettesíthető.
Az angol nyelvű képzésre jelentkezők hallgatók esetében a felvétel feltétele angol nyelvvizsga, vagy azzal ekvivalens nyelvismeret (ekvivalens nyelvvizsga, angol nyelven szerzett felsőfokú oklevél, vagy érettségi vizsga).
2. A doktori fokozat megszerzésének feltétele az 1. pontban körülírt angol nyelvismeret megszerzése.
3. A doktori fokozat megszerzéséhez a doktoranduszoknak képesnek kell lenniük további legalább egy idegen nyelven tudományos tevékenység művelésére. A nyelvismeretet
	1. legalább B1 szintű (alapfokú) államilag elismert nyelvvizsgával, vagy
	2. az adott idegen nyelven szerzett érettségi vizsgával, vagy
	3. az adott idegen nyelven szerzett felsőfokú oklevéllel, vagy
	4. az adott idegen nyelven tartott tudományos konferencia-előadással

lehet igazolni.

**7. számú melléklet**

**A doktori értekezés és a tézisek formai követelményei**

1. A doktori értekezés magyar, vagy angol nyelven nyújtható be.
2. Az értekezés tartalmi részének (amely nem tartalmazza a tartalom-, ábra- és táblázat-jegyzéket, a függeléket, a felhasznált irodalmak jegyzékét) terjedelme legalább 100, legfeljebb 150 oldal.
3. A doktori tézis a disszertáció rövidített változata, melyben a Jelölt bemutatja tudományos munkájának indokoltságát, módszertani felkészültségét, valamint legfontosabb eredményeit. A tézisek terjedelme legalább 8, legfeljebb 16 oldal.
4. A doktori értekezés megírása során különös hangsúlyt kell fektetni a korrekt idézésre. A plágium a PhD-értekezés elutasításával jár. A disszertációban a Harvard-rendszer (szerző, évszám) az elfogadott hivatkozási mód.
5. A doktori értekezés, annak előopponenciára benyújtott változata, illetve a tézisek MS Word, vagy LaTeX formátumban készítendő el, a Doktori Iskola honlapján megadott sablonok szerint.

**8. számú melléklet**

**Minőségbiztosítás elvei és módszerei**

A Gazdálkodástani Doktori Iskolába felvett hallgatók szervezett képzés segítségével, vagy egyéni felkészüléssel, önálló tudományos kutatómunka eredményeként szereznek doktori (PhD) fokozatot. A doktori iskolában folyó oktató és kutatást segítő munka a Közgazdaságtudományi Kar oktatási tevékenységének szerves része, így annak minőségellenőrzési rendszere mind elveiben, mind a szabályozás részleteiben szoros összhangban van a kari minőségirányítás alapelveivel és gyakorlatával. A doktori iskola minőségirányítási rendszerének kialakításakor messzemenően figyelembe vettük a Felsőoktatási Törvény és a Magyar Akkreditációs Bizottság követelményeit. Fő célunk: *tartósan magas minőségű doktori képzés folytatása és a kiadott tudományos fokozatok magas minőségének, valamint országos elismertségének folyamatos biztosítása*.

A minőségi célok mind teljesebb elérése érdekében a következő elveket tartjuk irányadónak:

1. A doktori iskolában folyó képzés és felkészítés során a hazai és külföldi haladó példákat tekintjük saját munkánk mércéjeként, s e példák folyamatos vizsgálatával összehasonlítási lehetőséget teremtünk, s a tanulságokat beépítjük saját tevékenységünkbe.
2. Fokozott súlyt helyezünk az szervezett képzés foglalkozásainak hiánytalan megtartására, a példaszerű tanári és hallgatói együttműködésre.
3. Rendszeresen gondoskodunk arról, hogy az óratartási, a témavezetői és a kutatást segítő adminisztráció színvonaláról megkérdezzük doktorandusz hallgatóinkat, a leszűrt tapasztalatokat munkánk minőségének javítására hasznosítjuk.
4. Fontos célnak tekintjük a képzési-felkészítési folyamat eredményességének, s a hallgatói lemorzsolódás okainak folyamatos vizsgálatát, s az eredményesség javítását.
5. Mindeddig a minősítő eljárás teljes nyilvánosságának és külső kontrolljának elvét követtük, s ezt a jövőben is folytatni kívánjuk. Az értekezés minőségének objektív és elfogulatlan megítélése érdekében mind az opponáltatás, mind a védés gyakorlatában döntően külső szakemberek munkáját vesszük igénybe, minden esetben a téma elismert művelői közül választva.
6. A felkészítés és a védési eljárás minden egyes fázisában az etikai normák hiánytalan érvényesítését tartjuk irányadónak. Ezt kiemelkedően fontosnak tartjuk a szerzői jogok tiszteletben tartásával összefüggésben is.
7. Az eddigi gyakorlat folytatásaként mindent elkövetünk annak érdekében, hogy kutató munkájukat folytató doktorandusz hallgatóink, tapasztalatszerzés érdekében – a doktori iskola, illetve egyéb pályázati források anyagi támogatásával – külföldi tanulmányúton vehessenek részt. Ez a lehetőséget a magas minőségű értekezés megírásának fontos feltétele.
8. A doktori iskola keretében külföldi hallgatókkal folyó nemzetközi programunkban a magas minőségi követelmények követése egyben a nemzetközi színvonalhoz történő felzárkózást is célozza.
9. Megköveteljük, hogy a hallgatókkal szemben támasztott számonkérési, publikálási és beszámoltatási követelmények minden hallgatóra, kutatási témára egyformán vonatkozzanak. Mind oktatóink, mind hallgatóink esetében a minőségi munkára törekvést, a szakmai igényességet és korrektséget mindenkor elvárjuk és megköveteljük.
10. A doktori képzéssel, a védésre felkészítéssel és a doktori eljárással kapcsolatos összes dokumentum hozzáférhetőségét, visszakereshetőségét és ellenőrzésének lehetőségét biztosítjuk, ezzel is eleget téve a teljes nyilvánosság biztosítása követelményének.